CELEX: 32020D1320
Language: da
Date: 2020-09-22 00:00:00
Title: Kommissionens gennemførelsesafgørelse (EU) 2020/1320 af 22. september 2020 om ændring af gennemførelsesafgørelse (EU) 2018/1986 om opstilling af specifikke kontrol- og inspektionsprogrammer for visse typer fiskerier

23.9.2020   
               
               
                  DA
               
               
                  Den Europæiske Unions Tidende
               
               
                  L 309/8
               
            
         KOMMISSIONENS GENNEMFØRELSESAFGØRELSE (EU) 2020/1320
         af 22. september 2020
         om ændring af gennemførelsesafgørelse (EU) 2018/1986 om opstilling af specifikke kontrol- og inspektionsprogrammer for visse typer fiskerier
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (1), særlig artikel 95,
         under henvisning til Europa-Parlamentets og Rådets forordning (EU) 2019/473 af 19. marts 2019 om Det Europæiske Fiskerikontrolagentur (2), særlig artikel 17, stk. 1, og
         ud fra følgende betragtninger:
         
                     (1)
                  
                  
                     Ved forordning (EF) nr. 1224/2009 fastsættes regler for kontrol med alle aktiviteter, der er omfattet af den fælles fiskeripolitik, og som udføres på medlemsstaternes område eller i EU-farvande eller af EU-fiskerfartøjer eller, uden at det berører flagmedlemsstatens primære ansvar, af medlemsstaternes statsborgere.
                  
               
                     (2)
                  
                  
                     I overensstemmelse med artikel 95 i forordningen fastsættes der ved Kommissionens gennemførelsesafgørelse (EU) 2018/1986 (3) specifikke kontrol- og inspektionsprogrammer for specifikke fiskerier og havområder.
                  
               
                     (3)
                  
                  
                     For at afspejle de senest vedtagne EU-foranstaltninger til bevarelse og forvaltning af fiskeriet (4) og anbefalingerne (5) fra Den Almindelige Kommission for Fiskeri i Middelhavet (GFCM) bør anvendelsesområdet for gennemførelsesafgørelse (EU) 2018/1986 om opstilling af specifikke kontrol- og inspektionsprogrammer for visse typer fiskerier, for så vidt angår Middelhavet og Sortehavet, udvides til at omfatte fiskeri efter europæiske kulmule, dybvandsrosenreje, blårød reje, rød kæmpereje, jomfruhummer, rød mulle, spidstandet blankesten, almindelig tunge, ædelkoral, guldmakrel og brisling. Af klarhedshensyn bør der fastlægges en definition af Det Ioniske Hav, Det Levantinske Hav og Alboránhavet.
                  
               
                     (4)
                  
                  
                     De berørte medlemsstaters fælles inspektions- og overvågningsaktiviteter gennemføres i givet fald efter de fælles ressourceanvendelsesplaner, der er opstillet af EF-Fiskerikontrolagenturet (EFCA) i henhold til artikel 9 og 10 i forordning (EU) 2019/473. For at gøre det muligt for Kommissionen at opfylde sine forpligtelser i henhold til forordning (EF) nr. 1224/2009 og i overensstemmelse med artikel 17, stk. 1, i forordning (EU) 2019/473 bør Kommissionen have adgang til de oplysninger, som udveksles inden for rammerne af de fælles inspektions- og overvågningsaktiviteter.
                  
               
                     (5)
                  
                  
                     Gennemførelsesafgørelse (EU) 2018/1986 bør derfor ændres.
                  
               
                     (6)
                  
                  
                     Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE AFGØRELSE:
         
            Artikel 1
            I artikel 10 i gennemførelsesafgørelse (EU) 2018/1986 foretages følgende ændringer:
            
                        1)
                     
                     
                        Stk. 1, første afsnit, affattes således:
                        
                           »1.   Med henblik på gennemførelse af de specifikke kontrol- og inspektionsprogrammer sikrer hver berørt medlemsstat elektronisk udveksling af data vedrørende fiskeri og fiskerirelaterede aktiviteter, der er omfattet af de specifikke kontrol- og inspektionsprogrammer, med andre berørte medlemsstater og med EFCA. Kommissionen har adgang til de data, der udveksles i henhold til dette afsnit.«
                        
                     
                  
                        2)
                     
                     
                        Stk. 2 affattes således:
                        
                           »2.   Dataudveksling i henhold til stk. 1 kan omfatte personoplysninger. EFCA, Kommissionen og medlemsstaterne må behandle personoplysninger, som de har adgang til i henhold i stk. 1, med henblik på at udføre deres opgaver og opfylde deres forpligtelser inden for rammerne af de specifikke kontrol- og inspektionsprogrammer. EFCA, Kommissionen og medlemsstaterne træffer foranstaltninger til at sikre passende beskyttelse af personoplysninger i overensstemmelse med artikel 5 i forordning (EU) 2016/679 og artikel 4 i forordning (EU) 2018/1725.«
                        
                     
                  
                        3)
                     
                     
                        Stk. 6 affattes således:
                        
                           »6.   EFCA, Kommissionen og medlemsstaternes myndigheder sørger for sikkerheden af behandlingen af personoplysninger, som finder sted i medfør af denne afgørelses anvendelse. EFCA og medlemsstaternes myndigheder samarbejder om sikkerhedsrelaterede opgaver.«
                        
                     
                  
                        4)
                     
                     
                        Stk. 7 affattes således:
                        
                           »7.   EFCA, Kommissionen og medlemsstaterne træffer foranstaltninger til at sikre passende beskyttelse af fortroligheden af de oplysninger, de modtager i henhold til denne afgørelse, jf. artikel 113 i forordning (EF) nr. 1224/2009.«
                        
                     
                  
         
            Artikel 2
            Bilag I og II til gennemførelsesafgørelse (EU) 2018/1986 erstattes af teksten i bilaget til nærværende afgørelse.
         
         
            Artikel 3
            Denne afgørelse træder i kraft på tredjedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 22. september 2020.
            
               
                  På Kommissionens vegne
               
               Virginijus SINKEVIČIUS
               
                  Medlem af Kommissionen
               
            
         
         
            (1)  EUT L 343 af 22.12.2009, s. 1.
         
            (2)  EUT L 83 af 25.3.2019, s. 18.
         
            (3)  Kommissionens gennemførelsesafgørelse (EU) 2018/1986 af 13. december 2018 om opstilling af specifikke kontrol- og inspektionsprogrammer for visse typer fiskerier og ophævelse af gennemførelsesafgørelse 2012/807/EU, 2013/328/EU, 2013/305/EU og 2014/156/EU (EUT L 317 af 14.12.2018, s. 29).
         
            (4)  Europa-Parlamentets og Rådets forordning (EU) 2019/1022 af 20. juni 2019 om en flerårig plan for fiskeriet, der udnytter demersale bestande i det vestlige Middelhav, og om ændring af forordning (EU) nr. 508/2014 (EUT L 172af 26.6.2019, s. 1).
         
            (5)  Henstilling GFCM/43/2019/2 om en flerårig forvaltningsplan for bæredygtig udnyttelse af spidstandet blankesten i Alboránhavet (geografisk underområde 1-3). Henstilling GFCM/43/2019/5 om en flerårig forvaltningsplan for bæredygtigt demersalt fiskeri i Adriaterhavet (geografisk underområde 17 og 18). Henstilling GFCM/43/2019/6 om forvaltningsforanstaltninger for bæredygtig trawlfiskeri efter rød kæmpereje og blårød reje i Sicilienstrædet (geografisk underområde 12, 13, 14, 15 og 16). Henstilling GFCM/43/2019/4 om en forvaltningsplan for bæredygtig udnyttelse af ædelkoral i Middelhavet. Henstilling GFCM/43/2019/1 om en række forvaltningsforanstaltninger for anvendelsen af forankrede anordninger til tiltrækning af fisk i almindeligt fiskeri efter guldmakrel i Middelhavet.
      
      
         
            BILAG
            
               
                  
                     »BILAG I
                     
                        NÆRMERE BESTEMMELSER OM DET SPECIFIKKE KONTROL- OG INSPEKTIONSPROGRAM FOR FISKERIET EFTER ICCAT-ARTER (1)
                        I DET ØSTLIGE ATLANTERHAV OG MIDDELHAVET SAMT FOR FISKERIET EFTER VISSE DEMERSALE OG PELAGISKE ARTER I MIDDELHAVET
                     
                     
                        (1)   
                        Dette specifikke kontrol- og inspektionsprogram omfatter de geografiske områder defineret som følger:
                        
                                    a)
                                 
                                 
                                    »det østlige Atlanterhav«: Det Internationale Havundersøgelsesråds (ICES (2)) underområde 7, 8, 9 og 10 som defineret i bilag III til Europa-Parlamentets og Rådets forordning (EF) nr. 218/2009 (3) og FAO (4)-afsnit 34.1.2
                                 
                              
                                    b)
                                 
                                 
                                    »Middelhavet«: FAO-underområde 37.1, 37.2 og 37.3 eller geografisk underområde 1 til 27 som defineret i bilag I til Europa-Parlamentets og Rådets forordning (EU) nr. 1343/2011 (5)
                                    
                                 
                              
                                    c)
                                 
                                 
                                    »Den nordlige del af Adriaterhavet« og »den sydlige del af Adriaterhavet«: geografisk underområde 17 og 18 som defineret i bilag I til forordning (EU) nr. 1343/2011
                                 
                              
                                    d)
                                 
                                 
                                    »Sicilienstrædet«: geografisk underområde 12, 13, 14, 15 og 16, som defineret i bilag I til forordning (EU) nr. 1343/2011
                                 
                              
                                    e)
                                 
                                 
                                    »Det Ioniske Hav«: geografisk underområde 19, 20 og 21, som defineret i bilag I til forordning (EU) nr. 1343/2011
                                 
                              
                                    f)
                                 
                                 
                                    »Det Levantinske Hav«: geografisk underområde 24, 25, 26 og 27, som defineret i bilag I til forordning (EU) nr. 1343/2011
                                 
                              
                                    g)
                                 
                                 
                                    »Alboránhavet«: geografisk underområde 1 til 3, som defineret i bilag I til forordning (EU) nr. 1343/2011.
                                 
                              
                     
                        (2)   
                        
                           De berørte medlemsstater er Kroatien, Cypern, Frankrig, Grækenland, Italien, Malta, Portugal, Slovenien og Spanien.
                        
                     
                     
                        (3)   
                        Følgende fiskeri tages i betragtning:
                        
                                    —
                                 
                                 
                                    Fiskeri (herunder rekreativt fiskeri) efter almindelig tun i det østlige Atlanterhav og Middelhavet
                                 
                              
                                    —
                                 
                                 
                                    Fiskeri (herunder rekreativt fiskeri) efter sværdfisk i Middelhavet
                                 
                              
                                    —
                                 
                                 
                                    Fiskeri efter hvid tun i Middelhavet
                                 
                              
                                    —
                                 
                                 
                                    Fiskeri efter sardin og ansjos i den nordlige og sydlige del af Adriaterhavet
                                 
                              
                                    —
                                 
                                 
                                    Fiskeri efter europæiske kulmule (Merluccius merluccius) i Sicilienstrædet og i GFCM-underområde 1, 5, 6, 7 og 9, 10, 11 og i den nordlige og sydlige del af Adriaterhavet
                                 
                              
                                    —
                                 
                                 
                                    Fiskeri efter dybvandsrosenreje (Parapenaeus longirostris) i Sicilienstrædet og i GFCM-underområde 1, 5, 6, og 9, 10, 11 og i den nordlige og sydlige del af Adriaterhavet
                                 
                              
                                    —
                                 
                                 
                                    Fiskeri efter dybvandsrejer i Det Levantinske Hav og Det Joniske Hav
                                 
                              
                                    —
                                 
                                 
                                    Fiskeri efter blårød reje (Aristeus antennatus) i GFCM-underområde 1, 5, 6, 7 og i Sicilienstrædet
                                 
                              
                                    —
                                 
                                 
                                    Fiskeri efter rød kæmpereje (Aristaeomorpha foliacea) i GFCM-underområde 9, 10, 11 og i Sicilienstrædet
                                 
                              
                                    —
                                 
                                 
                                    Fiskeri efter jomfruhummer (Nephrops norvegicus) i GFCM-underområde 5, 6, 9, 11 og i den nordlige og sydlige del af Adriaterhavet
                                 
                              
                                    —
                                 
                                 
                                    Fiskeri efter rød mulle (Mullus barbatus) i GFCM-underområde 1, 5, 6, 7, 9, 10, 11 og i den nordlige og sydlige del af Adriaterhavet
                                 
                              
                                    —
                                 
                                 
                                    Fiskeri efter spidstandet blankesten i Alboránhavet
                                 
                              
                                    —
                                 
                                 
                                    Fiskeri efter almindelig tunge i GFCM-underområde 17
                                 
                              
                                    —
                                 
                                 
                                    Fiskeri efter ædelkoral i Middelhavet
                                 
                              
                                    —
                                 
                                 
                                    Fiskeri efter guldmakrel i internationale farvande i Middelhavet
                                 
                              
                                    —
                                 
                                 
                                    Fiskeri efter europæisk ål af arten Anguilla
                                       anguilla i EU-farvande i Middelhavet
                                 
                              
                                    —
                                 
                                 
                                    Fiskeri efter arter omfattet af landingsforpligtelsen i medfør af artikel 15 i forordning (EU) nr. 1380/2013.
                                 
                              
                     
                        (4)   
                        Målbenchmarks for inspektion
                        Følgende benchmarks gennemføres af de medlemsstater, der er nævnt i punkt 2 i dette bilag.
                        
                                    a)
                                 
                                 
                                    Inspektionsaktiviteter på havet
                                    På årsbasis gennemføres mindst 60 % af det samlede antal inspektioner på havet (undtagen overvågning fra luften) på fiskerfartøjer i fartøjskategorier i de to højeste risikoniveauer, jf. artikel 5, stk. 1 og 2, idet det sikres, at begge disse fartøjskategorier er tilstrækkeligt og proportionelt repræsenteret.
                                 
                              
                                    b)
                                 
                                 
                                    Inspektion ved landing (inspektion i havn og før første salg)
                                    På årsbasis gennemføres mindst 60 % af det samlede antal inspektioner ved landingen på fiskerfartøjer i fartøjskategorier i de to højeste risikoniveauer, jf. artikel 5, stk. 1 og 2, idet det sikres, at begge disse fartøjskategorier er tilstrækkeligt og proportionelt repræsenteret.
                                 
                              
                                    c)
                                 
                                 
                                    Inspektion af faststående net og akvakulturbrug til fiskeri efter almindelig tun i det østlige Atlanterhav og Middelhavet
                                    På årsbasis gennemføres inspektion af samtlige (100 %) af de tilfælde, hvor der ved faststående net og akvakulturbrug anbringes almindelig tun i bur, eller hvor der overføres tun, herunder frisætning af fisk.
                                 
                              
                  
               
               
                  
                     »BILAG II
                     
                        NÆRMERE BESTEMMELSER OM DET SPECIFIKKE KONTROL- OG INSPEKTIONSPROGRAM FOR VISSE TYPER FISKERI I SORTEHAVET
                     
                     
                        (1)   
                        Dette specifikke kontrol- og inspektionsprogram omfatter de geografiske områder defineret som følger:
                        EU-farvande i »Sortehavet«, hvor »Sortehavet« er GFCM's (Den Almindelige Kommission for Fiskeri i Middelhavet) geografiske underområde 29 som defineret i bilag I til Europa-Parlamentets og Rådets forordning (EU) nr. 1343/2011.
                     
                     
                        (2)   
                        
                           De berørte medlemsstater er Bulgarien og Rumænien.
                        
                     
                     
                        (3)   
                        Følgende fiskeri tages i betragtning:
                        
                                    —
                                 
                                 
                                    Fiskeri efter pighvar i Sortehavet
                                 
                              
                                    —
                                 
                                 
                                    Fiskeri efter brisling i Sortehavet
                                 
                              
                                    —
                                 
                                 
                                    Fiskeri efter arter omfattet af landingsforpligtelsen i medfør af artikel 15 i forordning (EU) nr. 1380/2013.
                                 
                              
                     
                        (4)   
                        Målbenchmarks for inspektion
                        Følgende benchmarks gennemføres af de medlemsstater, der er nævnt i punkt 2 i dette bilag.
                        
                                    a)
                                 
                                 
                                    Inspektionsaktiviteter på havet
                                    På årsbasis gennemføres mindst 60 % af det samlede antal inspektioner på havet (undtagen overvågning fra luften) på fiskerfartøjer i fartøjskategorier i de to højeste risikoniveauer, jf. artikel 5, stk. 1 og 2, idet det sikres, at begge disse fartøjskategorier er tilstrækkeligt og proportionelt repræsenteret.
                                 
                              
                                    b)
                                 
                                 
                                    Inspektion ved landing (inspektion i havn og før første salg)
                                    På årsbasis gennemføres mindst 60 % af det samlede antal inspektioner ved landingen på fiskerfartøjer i fartøjskategorier i de to højeste risikoniveauer, jf. artikel 5, stk. 1 og 2, idet det sikres, at begge disse fartøjskategorier er tilstrækkeligt og proportionelt repræsenteret.
                                 
                              
                  
               «
            
               (1)  Den Internationale Kommission for Bevarelse af Tunfiskebestanden i Atlanterhavet.
            
               (2)  Områder fastlagt af ICES (Det Internationale Havundersøgelsesråd) er defineret i Europa-Parlamentets og Rådets forordning (EF) nr. 218/2009 af 11. marts 2009 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav (EUT L 87 af 31.3.2009, s. 70).
            
               (3)  Europa-Parlamentets og Rådets forordning (EF) nr. 218/2009 af 11. marts 2009 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav (EUT L 87 af 31.3.2009, s. 70).
            
               (4)  FN's levnedsmiddel- og landbrugsorganisation.
            
               (5)  Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (EUT L 347 af 30.12.2011, s. 44).